Töi Wanasa Ni'amoni'ö

Töi Wanasa Ni'amoni'ö (li Indonesia nama baptis) no töi si bohou nibe'e khö samösa niha sanema fanasa ni'amoni'ö. Na itema Wanasa Ni'amoni'ö samösa niha, tobali ia ono Lowalangi, hulö na tumbu ia mangawuli tobali ndroto-ndroto mboto Keriso. Andrö göi wa Sakramen Fanasa Ni'amoni'ö no dane-dane wa'auri fa'aniha-keriso ba si föföna sibai mutema fatua lö latema sakramen tanö bö'ö. 

Tradisi wame'e töi si bohou no tebörögö bakha ba Zura Ni'amoni'ö samösa ba tetohugö irugi ma'ökhö bakha ba Gereja Katolik. Alua wamohouni ma fame'e töi si bohou andre ero so zalua si sindruhu-ndruhu mamulö'ö fa'auri niha. Si föföna sibai manöndra töi si bohou andre ya'ia Aberahamo, me ibulö'ö döinia Aberamo tobali Aberahamo Lowalangi me imane, "Ba böi sa'ae Aberamo döimö, Aberahamo döiu sa'ae. Furugö ŵalo soi sa ube'e ndra'ugö." Simanö göi dania fo'omonia Sara'i tobali Sara. Alua zimanö khö Yakobo göi. Aefa fasöndra ira ibe'e khönia Lowalangi döi si bohou Israel, eluahania "niha si fasöndra khö Lowalangi ba ba khö niha". Simanö göi Saulo si tobali Faulo ba Kefa tobali Fetero

Tetohugö tradisi andre bakha ba Gereja Katolik. Ero niha sanema Fanasa Ni'amoni'ö lasöndra döi si bohou nifotöi töi wanasa ni'amoni'ö. To'ölö labe'e khöra döi ndra niha ni'amoni'ö simane Petrus, Yohanes, Fransiskus, Maria, Agata, btn. Aefa da'ö lasöndra zui döi si bohou andre niha Katolik na tobali ira si fao awö bakha ba fa'awösa wa'alowalangi nifotöi Ordo ma Kongregasi, duma-dumania na tobali samösa Suster ndra'alawe, ma zui tobali samösa Frater ma Bruder ndramatua. Afuriatania lasöndra döi si bohou andre niha si tobali Paus, duma-dumania me tobali paus Kardinal Jorge Bergoglio ihalö döi si bohou Fransiskus, irege lakaoni khönia Paus Fransiskus ba tenga Paus Jorge.

Irugi ma'ökhö ato niha ba Eropa ba ba Amerika sangowasaini luo wanörötödö khö niha ni'amoni'ö, töinia no tebe'e khöra tobali töi wanasa ni'amoni'ö. La'owasaini ia hulö wangowasaini luo wa'atumbu (li Indonesia ulang tahun). Luo andre lafotöi ia ba li Jerman Namenstag ba li Inggris name day, eluahania luo döi. So ösa zangowasaini name day andre töra moroi ba wangowasaini luo wa'atumbu. So na i niha si lö mangowasaini luo  wa'atumbu, ha Namenstag.

Umbu 

Kategori:Agama
Kategori:Niha Keriso
Kategori:Gereja Katolik
Kategori:Sakramen